Diari Oficial de la Generalitat Valenciana


Sumari del DOGV 3658, del 03-01-2000 (1999/10876)

Informació pública de les bases específiques per a ocupar quatre places d’agent de la policia local, del torn lliure ordinari, per oposició lliure (codis 1402106, 1402181, 1402182 i 1402183) i per a ocupar tres places d’agent de la policia local, del torn de mobilitat (codis 1402184, 1402185 i 1402186).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3658

Data del DOGV
:   03-01-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/10747


Data del document
:   23-11-1999

Organisme emissor
:   Ajuntament d'Alcoi

Tipus de document
:   Convocatòria

Descriptors 

:   * Alcoi
    * concurs administratiu
    * administració local
    * policia

Informació pública de les bases específiques per a ocupar quatre places d'agent de la policia local, del torn lliure ordinari, per oposició lliure (codis 1402106, 1402181, 1402182 i 1402183) i per a ocupar tres places d'agent de la policia local, del torn de mobilitat (codis 1402184, 1402185 i 1402186). [1999/S10577]
  
Preliminar. La convocatòria que regula aquestes bases està subjecta també al que determinen les bases genèriques de l'Ajuntament d'Alcoi, que es van publicar en el Butlletí Oficial de la Província d'Alacant, número 281, el dia 7 de desembre de 1992.
  
Base primera. Objecte de la convocatòria
  
a) L'objecte d'aquesta convocatòria és cobrir, com a funcionaris de carrera, quatre places d'agents de la policia local, a més de les vacants que s'hi puguen produir fins a la data de realització de les proves, i les que no s'ocupen pel sistema de mobilitat, emmarcades en l'escala d'administració especial, subescala de serveis especials, classe policia local i els seus auxiliars, i en el grup C de titulació.
  
b) El sistema de selecció dels aspirants és el d'oposició lliure.
  
Base segona. Requisits dels aspirants
  
Per a ser admesos en la realització de les proves selectives, els aspirants hauran de tenir els requisits que s'indiquen en les bases genèriques, a més dels següents:
  
a) Tenir complits els 18 anys i no haver complit els 31. Solament a l'efecte de l'edat màxima, es compensarà el límit amb els serveis prestats anteriorment a la subescala de serveis especials, classe policia local i els seus auxiliars.
  
b) Tenir el títol de Batxiller Superior, Formació Professional de segon grau o equivalent, o complides les condicions per a obtenir-lo en la data en què acabe el termini de presentació d'instàncies; l'equivalència haurà de ser reconeguda per l'administració competent i acreditada degudament en aquest sentit pels aspirants.
  
c) Tenir els permisos de conduir, classes A-2 i B-2 o, si s'escau, el A del Reial Decret 772/1997, de 30 de maig, pel qual s'aprova el Reglament General de Conductors, i el B que habilite per a la conducció dels vehicles a què es refereix l'art. 7.3 de l'anterior Reial Decret 772/1997, com a màxim en la data en què finalitze el termini de presentació de les instàncies.
  
d) Tenir una estatura mínima d'1,65 metres els homes i d'1,60 metres les dones.
  
e) Haver abonat, mitjançant el procediment assenyalat en les bases genèriques i en concepte de drets d'examen, la quantitat de 1.250 pessetes.
  
f) No patir cap malaltia ni defecte físic que li impedisca el normal exercici de les funcions pròpies de la seua escala i categoria, d'acord amb el quadre d'exclusions mèdiques establit en aquestes bases.
  
Base tercera. Proves selectives
  
L'oposició constarà de les proves eliminatòries i obligatòries següents:
  
1. Proves prèvies
  
Abans de començar les proves físiques i les de coneixement del temari, es farà un exercici o prova psicotècnica d'aptituds i de personalitat. Els factors que s'hi tindran en compte i la baremació aplicable figuren en l'Ordre de la Conselleria d'Administració Pública del 5 de desembre de 1994 (DOGV del 23 de desembre de 1994), en la redacció donada d'aquests per l'Ordre de la Conselleria de Presidència del 22 de desembre de 1997 (DOGV del 3 de febrer de 1998), per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i el reconeixement mèdic.
  
Aquesta prova es qualificarà amb un apte o no apte i tindrà caràcter eliminatori.
  
2. Proves mèdiques
  
Aquesta prova es qualificarà amb un apte o no apte i tindrà caràcter eliminatori. El quadre d'exclusions mèdiques és el que figura en l'Ordre de la Conselleria d'Administració Pública del 5 de desembre de 1994 (DOGV del 23 de desembre de 1994), en la redacció donada d'aquestes per l'Ordre de la Conselleria de Presidència del 22 de desembre de 1997 (DOGV del 3 de febrer de 1998), per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.
  
Primer exercici
  
Consistirà a superar proves d'aptitud física en què es pose de manifest la capacitat per a exercir el lloc de treball. El contingut i les marques mínimes d'aquest exercici són els següents:
  
1. Escalada de corda amb presa de peus: homes, 4 metres; dones, 3 metres.
  
2. Salt de longitud amb impuls: homes, 4 metres; dones, 3,80 metres.
  
3. Salt d'alçada: homes, 1,10 metres; dones, 1 metre.
  
4. Cursa de resistència en 1.000 metres: homes, 4 minuts; dones, 4 minuts i 10 segons.
  
5. Cursa de velocitat de 60 metres: homes, 10 segons; dones, 12 segons.
  
La qualificació d'aquest exercici serà d'apte o no apte i cal superar com a mínim quatre de les proves per a ser qualificat com a apte.
  
Segon exercici
  
Consistirà en el desenvolupament per escrit de quatre temes elegits per sorteig, un de cadascun dels grups primer a quart, ambdós inclosos, que componen el temari que figura al final d'aquesta convocatòria. Aquests temes hauran de ser llegits en sessió pública davant el tribunal, el qual podrà formular-hi les preguntes o aclariments que considere oportuns. Es valorarà la claredat d'idees, la facilitat d'expressió verbal i el coneixement dels temes exposats. El temps de realització d'aquesta prova serà de 3 hores.
  
Aquest exercici es qualificarà de 0 a 10 punts i per a superar-lo caldrà obtenir un mínim de 5 punts.
  
Tercer exercici
  
De caràcter obligatori. Consistirà en l'exposició per escrit d'un tema dels que componen el grup cinqué en un temps que s'haurà de determinar, en la qual es valoraran els coneixements exposats, la claredat en l'exposició, la netedat, la redacció i l'ortografia. Aquest exercici podrà ser substituït per un qüestionari de preguntes amb respostes alternatives sobre els temes que componen el programa, amb un mínim de 50 preguntes.
  
Aquest exercici es qualificarà de 0 a 10 punts i per a superar-lo caldrà obtenir un mínim de 5 punts.
  
Quart exercici
  
Consistirà a traduir del castellà al valencià, i a l'inrevés, un text proposat pel tribunal.
  
Aquest exercici es qualificarà de 0 a 2 punts i no té caràcter eliminatori.
  
La qualificació final de la fase d'oposició s'obtindrà sumant les qualificacions obtingudes en els exercicis segon, tercer i quart.
  
Base quarta. Fase de formació
  
El tribunal formularà a la corporació la proposta dels aspirants que, havent superat les proves selectives, després de la presentació prèvia de la documentació exigida en les bases de la convocatòria, hauran d'incorporar-se a l'Institut Valencià de Seguretat Pública, per a fer-hi el curs de contingut teoricopràctic, que consta de dues fases: una de formació i selecció a l'Institut Valencià de Seguretat Pública, que tindrà una durada de quatre mesos; i, una altra, després d'haver superat l'anterior, de pràctiques a l'Ajuntament d'Alcoi, que tindrà una durada de dos mesos.
  
Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de cada corporació la relació d'aspirants que hagen superat aquest curs, amb indicació de la puntuació o qualificació obtinguda, a l'efecte del seu nomenament com a funcionaris de carrera.
  
En cada convocatòria els aspirants que no superen el curs teoricopràctic podran incorporar-se al curs immediat posterior. Si no superen aquest segon curs, perdran definitivament el dret a la reserva de plaça.
  
Per a la realització del curs teoricopràctic, els aspirants seran nomenats funcionaris en pràctiques i percebran, a càrrec d'aquesta Corporació, les retribucions que els corresponguen; a més, han de prendre possessió del càrrec en el termini que determine la corporació, segons les prescripcions incloses en l'article 35 del Reglament de Funcionaris de l'Administració Local i les normes que les substitueixen o complementen.
  
La qualificació del període de pràctiques correspondrà a l'Institut Valencià de Seguretat Pública. La seua valoració es farà prenent com a base criteris objectius que faran referència a l'assimilació dels coneixements impartits, responsabilitat, dedicació i tots els aspectes de l'actuació de l'aspirant que calguen per a valorar la seua capacitat per a una adequada prestació de les funcions atribuïdes al lloc.
  
A la puntuació total que obtinguen en la fase d'oposició, s'hi haurà de sumar l'assolida en el curs teoricopràctic i la suma final definitiva que en resulte servirà per a establir l'ordre dels aspirants com a funcionaris de carrera.
  
Base cinquena. Tribunal
  
President: l'alcalde president de l'ajuntament o el regidor en qui delegue.
  
Vocals:
  
- Un representant del professorat oficial, designat per l'Institut Valencià de Seguretat Pública.
  
- Un representant de l'administració de la Generalitat Valenciana.
  
- Un funcionari de carrera de la corporació.
  
- El cap del Cos de la Policia Local de l'Ajuntament d'Alcoi o, si de cas hi falta, un funcionari d'igual o superior categoria.
  
- Un representant de la Comissió de Personal.
  
- Dos representants dels treballadors designats per la Junta de Personal de l'Ajuntament d'Alcoi.
  
Secretari: el de la corporació o funcionari en qui delegue, el qual, a més a més, actuarà com a vocal.
  
La composició del tribunal inclourà els suplents respectius.
  
Es podran nomenar assessors del tribunal per a les proves tècniques i d'aptitud física. El nomenament dels assessors s'haurà de fer públic amb el del tribunal.
  
Temari
  
Grup primer
  
Dret constitucional i administratiu
  
Tema 1. Organització política de l'estat espanyol. Classe i forma d'estat. Organització territorial de l'estat. Relacions entre el Govern i les Corts Generals.
  
Tema 2. La Corona: funcions constitucionals del Rei. Successió i regència. La ratificació.
  
Tema 3. La Constitució Espanyola de 1978. Estructura, contingut i principis bàsics. Reforma de la Constitució.
  
Tema 4. Drets i deures fonamentals de la persona en la Constitució: la seua defensa i garantia. El tribunal constitucional i el defensor del poble. La suspensió dels drets i de les llibertats.
  
Tema 5. Les Corts Generals: les Cambres. Composició, atribucions i funcionament. La funció legislativa.
  
Tema 6. El poder judicial. Estructura, organització i funcionament dels tribunals en el sistema espanyol.
  
Tema 7. L'organització territorial espanyola: les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 8. L'Estatut d'Autonomia de la Comunitat Valenciana: la Generalitat Valenciana. Les Corts. El Govern o Consell. Les competències. l'administració de justícia.
  
Grup Segon
  
Règim local i policia
  
Tema 9. El municipi. Òrgans unipersonals de govern. L'alcalde. Els tinents d'alcalde. Els regidors.
  
Tema 10. Òrgans col·legiats de govern. El Ple de l'ajuntament. La Comissió de Govern. Òrgans consultius i participatius: les comissions informatives. Les juntes de districte.
  
Tema 11. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures de les policies locals. Adquisició i pèrdua de la condició de funcionari.
  
Tema 12. Responsabilitat dels funcionaris. Reglament de Règim Disciplinari. Incoació d'expedients.
  
Tema 13. El procediment administratiu. Estudi de la legislació general vigent en la matèria. Fases del procediment. Notificacions i audiències dels interessats.
  
Tema 14. La revisió administrativa de l'acte administratiu. Procediments i límits de la revisió. Recursos: reposició, alçada i revisió. El recurs contenciós administratiu.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Principals infraccions a bans i ordenances. Els bans de l'alcaldia.
  
Tema 15. bis. Hisenda pública i administració tributària.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos. Policia governativa i judicial.
  
Tema 17. La policia local: conceptes previs. Missions i objectius. Estructura orgànica i funcional.
  
Tema 18. El binomi policia local - ciutadà: conceptes previs, relació, finalitat. Suports ètics. Normes d'actuació.
  
Tema 19. Ordenament legislatiu de la policia local. Principis bàsics d'actuació. Disposicions comunes estatutàries. Règim disciplinari.
  
Tema 20. La Llei de Coordinació de Policia Local de la Comunitat Valenciana. Disposicions generals. L'estructura i organització. De la selecció, promoció i mobilitat. Dels drets i deures. L'Institut Valencià de Seguretat Pública.
  
Tema 21. L'Institut Valencià de Seguretat Pública. Regulació legal. Finalitats i funcions. Els cursos de formació: bàsics o selectius, de capacitació, d'integració d'auxiliars de policia local. El Registre de Policies Locals.
  
Grup tercer
  
Dret penal i policia administrativa
  
Tema 22. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 23. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 24. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. L'omissió del deure d'auxili. Delictes contra la intimitat, el dret a la pròpia imatge i la inviolabilitat del domicili.
  
Tema 25. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 26. Delictes contra l'administració pública: prevaricació i altres comportaments injustos; l'abandonament de la destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, frau i exaccions il·legals, negociacions i activitats prohibides als funcionaris públics.
  
Tema 27. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts.
  
Tema 28. De l'entrada i escorcoll en un lloc tancat. De la comprovació del delicte i l'esbrinament del delinqüent.
  
Grup quart
  
Policia de trànsit i circulació
  
Tema 29. El Codi de Circulació vigent després de la publicació de la Llei de Seguretat Vial: nocions prèvies. Tipificació de les principals infraccions.
  
Tema 30. Quadre d'infraccions més habituals en matèria de circulació urbana. Infraccions de trànsit que són constitutives de delicte. Procediment sancionador actualitzat.
  
Tema 31. Normes generals de circulació: Assegurança obligatòria. Codi de Circulació.
  
Tema 32. Nivells sonors permesos en vehicles, així com infracció a aquests nivells. Inspecció tècnica de vehicles. Vehicles especials. Altres infraccions al Codi de Circulació.
  
Tema 33. La circulació. Òrgans competents. Vigilància i regulació de la circulació. Ordenació del trànsit.
  
Tema 34. La circulació urbana: normes generals de circulació. La senyalització. Permisos i llicències de conduir.
  
Tema 35. El transport. Servei públic de viatgers i servei públic de mercaderies o mixtos. El servei privat. Mercaderies perilloses. Condicions tècniques de transport i altres requisits principals. Reglament Nacional de Serveis Urbans i Interurbans de Transport d'Automòbils Lleugers. El transport escolar.
  
Tema 36. Els accidents de trànsit: concepte i consideracions prèvies. Les seues causes. Classes i fases.
  
Tema 37. Alcoholèmia. Concepte d'alcoholèmia. Taxa d'alcoholèmia. Efectes generals de les diferents taxes d'alcoholèmia. Normes per a la realització de la prova d'alcoholèmia. Alcoholímetres: descripció general i forma d'actuar. Persones obligades a sotmetre's a la prova de detecció. Infracció a la Llei de Seguretat Vial, que comporta l'obligació de la prova.
  
Psicosociologia:
  
Tema 38. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió...). Regles bàsiques per a l'exercici del comandament. Activitats més característiques del comandament.
  
Tema 39. Característiques del comandament. Funcions del comandament (planificar, executar, organitzar, coordinar...). Estils de manar. Aspectes que distingeixen el bon cap. Metodologia del comandament. Tècniques de direcció. El factor temps. Selecció de tasques. Utilització de mitjans. Horaris i programes. Relació comandament-subordinat. Les reunions.
  
Tema 40. La presa de decisions. El procés de decisió. Reixa de direcció. Poder i autoritat. Tècniques per a controlar situacions difícils. Responsabilitat del comandament. Com a representant del comandament director. Com a instructor. Com a tècnic. Com a administrador. Deures per raó del càrrec amb els subordinats. Deures amb la seua organització.
  
Grup cinquè
  
Temes sobre història local, llista de carrers, terme municipal, cultura local, institucions relacionades amb la Policia
  
Tema 41. La història d'Alcoi.
  
Tema 42. Festes i tradicions històriques i culturals d'Alcoi.
  
Tema 43. El terme municipal d'Alcoi: situació, extensió, límits i característiques geogràfiques. Barris i partides d'Alcoi.
  
Tema 44. La llista de carrers d'Alcoi. Estructura i característiques. Accés dels vianants i del trànsit rodat als serveis públics i als equipaments principals.
  
Tema 45. Institucions relacionades amb la policia local.
  
Tema 46. Centres oficials i d'interés públic.
  
Bases específiques per a ocupar tres places d'agent de la policia local, del torn de mobilitat (codi 1402184, 1402185 i 1402186)
  
Preliminar. La convocatòria que regula aquestes bases està subjecta també a allò que determinen les bases genèriques de l'Ajuntament d'Alcoi, que es van publicar en el Butlletí Oficial de la Província d'Alacant, núm. 281, del dia 7 de desembre de 1992.
  
Base primera . Objecte de la convocatòria
  
a) Es convoca els interessats a ocupar, com a funcionaris de carrera, tres places d'agents de la policia local, enquadrades en l'escala d'administració especial, subescala serveis especials, classe policia local i els seus auxiliars, i en el grup C de titulació.
  
b) El sistema de selecció dels aspirants serà el concurs de mèrits.
  
Base segona. Requisits dels candidats
  
Els aspirants hauran de reunir els requisits que s'indiquen en les bases genèriques, a més dels següents:
  
a) Ser funcionari de carrera, integrat en la subescala de serveis especials, Policia Local, de qualsevol dels municipis de la Comunitat Valenciana, de la categoria que s'hi convoca.
  
b) Haver ocupat el lloc de treball des del qual es concursa almenys durant dos anys.
  
c) Que no li queden menys de deu anys per a complir l'edat de jubilació forçosa.
  
d) Tenir els permisos de conduir, classes A-2 i B-2 o, si s'escau, el A del Reial Decret 772/1997, de 30 de maig, pel qual s'aprova el Reglament General de Conductors, i el B que habilite per a la conducció dels vehicles a què es refereix l'art. 7.3 de l'anterior Reial Decret 772/1997, com a màxim en la data en què finalitze el termini de presentació de les instàncies.
  
e) Tenir el títol de Batxiller Superior, Formació Professional de segon grau o equivalent, o complides les condicions per a obtenir-lo en la data en què acabe el termini de presentació d'instàncies; l'equivalència haurà de ser reconeguda per l'administració competent i acreditada degudament en aquest sentit pels aspirants.
  
No obstant això, d'acord amb el que es determina en la disposició transitòria segona de la Llei 6/1999, del 19 d'abril, de la Generalitat Valenciana, de Policies Locals, els funcionaris dels cossos de la Policia Local de la Comunitat Valenciana que a l'entrada en vigor de la citada Llei no tingueren la titulació adequada al lloc corresponent, els serà respectat el dret a la mobilitat, sense perjudici d'enquadrar-los en el grup que corresponga només als efectes retributius i en situació de «a extingir» fins que acrediten haver obtingut el nivell de titulació exigit.
  
f) No patir cap malaltia ni defecte físic que li impedisca el normal exercici de les funcions pròpies de la seua escala i categoria, d'acord amb el quadre d'exclusions mèdiques establit en aquestes bases.
  
Base tercera. Procés selectiu
  
a) Legislació aplicable
  
La legislació aplicable és la prevista en el Reial Decret 28/1990, de 15 de gener, el Reglament General de Provisió de Llocs de Treball i Formació Professional dels Funcionaris Civils de l'administració de l'Estat, d'aplicació supletòria en l'administració local. A més, és d'aplicació el que hi ha previst en el Decret 152/1991, de 26 de juny, i el Decret 11/1992, del Consell de la Generalitat Valenciana, pel qual s'aprova el barem general d'aplicació als concursos de mèrits per a la provisió de llocs de treball; i, també, el que disposa la Llei 2/1990, de 4 d'abril, de la Generalitat Valenciana, i l'Ordre de 5 de desembre de 1994, de la Conselleria d'Administració Pública, per la qual s'aprova el barem general d'aplicació als concursos de mèrits per a la provisió de places dels cossos de la Policia Local de la Comunitat Valenciana; i l'Ordre de 5 de desembre de 1994, de la Conselleria d'Administració Pública, rectificada per l'Ordre de 22 de desembre de 1997, de la Conselleria de la Presidència, per la qual s'estableixen els criteris mínims de selecció dels policies locals de la Comunitat Valenciana en les proves físiques, psicotècniques i reconeixement mèdic. A més, la Llei 7/1985, del 2 d'abril; el Reial Decret Legislatiu 781/1986, del 18 d'abril; el Decret 69/1986, del 2 de juny (DOGV del 20 de juny de 1986); el Reial Decret 896/1991, del 7 de juny; el Reial Decret 2617/1985, del 9 de desembre; la Llei 6/1999, del 19 d'abril, de la Generalitat Valenciana; el Decret 152/1991, del 29 d'agost, i les ordres de desenvolupament i altres normes d'aplicació.
  
b) Proves prèvies
  
1. Abans de començar la valoració del concurs es realitzarà un exercici o prova psicotècnica d'aptituds i de personalitat. Els factors que s'hi han de valorar i el barem que s'hi ha d'aplicar són els que figuren en l'Ordre de la Conselleria d'Administració Pública, del 5 de desembre de 1994 (DOGV del 23 de desembre de 1994), rectificada per l'Ordre del 22 de desembre de 1997 (DOGV del 3 de febrer de 1998), de la Conselleria de la Presidència, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.
  
Aquesta prova es qualificarà com a apte o no apte i tindrà caràcter eliminatori.
  
2. Proves mèdiques. Aquesta prova es valorarà com a apte o no apte i tindrà caràcter eliminatori. El quadre d'exclusions mèdiques és el que figura en l'Ordre de la Conselleria d'Administració Pública, del 5 de desembre de 1994 (DOGV del 23 de desembre de 1994), rectificada per l'Ordre del 22 de desembre de 1997 (DOGV del 3 de febrer de 1998), de la Conselleria de Presidència, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.
  
c) Valoració dels mèrits
  
1. Titulació acadèmica
  
Fins a un màxim de 15 punts.
  
Es valoraran les titulacions acadèmiques acreditades pels concursants, d'acord amb l'escala següent:
  
Títol de doctor 10 punts
  
Llicenciat o equivalent 8 punts
  
Diplomat universitari o equivalent 7 punts
  
Diplomat en criminologia 7 punts
  
Batxillerat, Formació Professional de Segon Grau,
  
accés a la universitat 5 punts
  
Superació de les proves d'accés a la universitat per a
  
majors de 25 anys 5 punts
  
No es valoraran com a mèrit aquelles titulacions que figuraren com a requisit per a la provisió del lloc de treball, ni aquelles que foren imprescindibles per a la consecució d'altres de nivell superior. En la puntuació d'accés a la universitat solament es computarà una d'aquelles. La possessió del títol de Batxillerat o Formació Professional de Segon Grau exclourà la valoració de les proves d'accés a la universitat per a majors de 25 anys.
  
2. Grau personal
  
S'adjudicarà el màxim de 3 punts per la possessió d'un determinat grau personal, consolidat dins de la carrera administrativa, de la manera següent:
  
a) Per posseir un grau personal superior a 15 3 punts
  
b) Per posseir un grau personal igual a 15 2 punts
  
c) Per posseir un grau personal inferior a 15 1 punt
  
3. Antiguitat
  
Fins a un màxim de 20 punts.
  
Per cada any complet d'antiguitat en la
  
mateixa escala i categoria de la policia
  
local o superior 1,50 punts
  
Per cada any complet d'antiguitat i categoria
  
 inferior de la policia local 1,25 punts
  
Per cada any complet d'antiguitat en altres
  
 forces o cossos de seguretat: 0,50 punts
  
per any complet, fins a un màxim de 10 punts.
  
Per cada any complet d'antiguitat prestat en qualsevol Administració Pública: 0,25 punts per any complet, fins a un màxim de 10 punts.
  
4. Altres mèrits
  
Fins a un màxim de 15 punts.
  
a) Coneixement del valencià acreditat amb el certificat oficial de la Junta Qualificadora de Coneixements de Valencià:
  
- Coneixements Orals 0,75 punts
  
- Certificat de Grau Elemental 1,25 punts
  
- Certificat de Grau Mitjà 2,50 punts
  
- Certificat de Grau Superior 3 punts
  
b) Coneixement d'un o més idiomes comunitaris, acreditats documentalment mitjançant certificació expedida per la facultat o escola oficial reconeguda: 3 punts cada un.
  
La superació dels distints cursos complets que formen els estudis oficials de les distintes facultats o escoles oficials es valorarà amb 0,60 punts per curs complet.
  
5. Cursos organitzats per l'Institut Valencià de Seguretat Pública i organismes anàlegs
  
Fins a un màxim de 30 punts.
  
Per la realització de cursos organitzats pel Ministeri de l'Interior (o altres ministeris, relacionats amb la funció policíaca i ajustats al barem següent), l'Institut Valencià de Seguretat Pública i organismes anàlegs, o en escoles de policia de les corporacions locals, reconeguts per l'Institut Valencià, ajustats al barem següent:
  
 Diploma Certificat Certif. aprof.
  
Nombre d'hores d'assistència d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de durada inferior a la mínima establida més amunt, la puntuació d'aquests s'obtindrà per la suma del còmput d'hores i/o assistència a aquests. En el cas d'haver impartit hores com a professor en els cursos, es puntuarà amb el barem corresponent al certificat d'aprofitament, sense que se supere per aquest concepte el màxim de 10 punts.
  
Els cursos organitzats i impartits per l'Institut Valencià de Seguretat Pública, realitzats amb anterioritat a la data d'entrada en vigor de la Resolució de la Direcció General d'Interior, del 24 de març de 1995, sobre cursos de formació impartits per l'Institut Valencià de Seguretat Pública (10 d'abril de 1995), així com els realitzats pel ministeri d'interior o altres ministeris o conselleries relacionats amb la funció policíaca o organismes anàlegs, escoles de policia de les corporacions locals o de les comunitats autònomes, ambdues expressament reconegudes per l'Institut Valencià de Seguretat Pública, es valoraran en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no es puntuaran.
  
Els cursos de dispensa en un grau del requisit de titulació es puntuaran, si és el cas, com a cursos amb diploma d'assistència. No es puntuaran si ja es van tenir en compte a efectes de titulació acadèmica per a promoció interna.
  
6. Premis, distincions i condecoracions
  
Fins a un màxim de 10 punts.
  
- Per estar en possessió de la placa col·lectiva al mèrit policíac de la Generalitat Valenciana 1 punt
  
- Per estar en possessió de la placa individual al mèrit policíac de la Generalitat Valenciana 3 punts
  
- Per estar en possessió de la medalla al mèrit policíac de la Generalitat Valenciana 2 punts
  
- Per ser objecte de felicitació o menció individual pel director general de la Conselleria competent en matèria de policia local 1 punt per cada una
  
- Per ser objecte de felicitació o menció col·lectiva pel director general de la Conselleria competent en matèria de policia local: 0,25 punts per cada una
  
- Per condecoracions concedides per altres administracions públiques en reconeixement a la lloable, extraordinària i meritòria actuació policíaca a títol individual, 0,50 punts per cada una. Si la condecoració és concedida a títol col·lectiu la puntuació serà de 0,25 punts cada una.
  
- Per premis, distincions, felicitacions o mencions concedides per altres administracions públiques en reconeixement a la lloable, extraordinària i meritòria actuació policíaca a títol individual, 0,25 punts per cada un.
  
7. Altres mèrits
  
Fins a un màxim de 4 punts.
  
Es valoraran els coneixements relacionats amb l'administració i gestió de recursos humans, informàtica, títols de socorrista aquàtic, primers auxilis, curs de submarinisme, arts marcials, defensa personal, felicitacions, així com els cursos inclosos en el pla de formació contínua i altres degudament acreditats i no valorats en els apartats anteriors, lliurement considerats pel tribunal qualificador, fins a un màxim de 0,25 punts per mèrit acreditat.
  
La intervenció com a ponent en conferències i seminaris realitzats amb l'activitat policíaca, i reconeguts per l'Institut Valencià de Seguretat Pública, es valorarà fins a un màxim de 0,50 punts.
  
Les publicacions relacionades amb l'activitat policíaca es valoraran fins a un màxim de 0,75 punts per cada una.
  
8. Prova i entrevista personal
  
Es realitzarà davant del tribunal qualificador i es valorarà fins a un màxim de 10 punts, amb el contingut i la puntuació que s'indica a continuació:
  
a) Coneixements del terme municipal, llista de carrers, serveis, institucions, organització i administració municipals i altres de particular interés per a la població local de l'Ajuntament d'Alcoi, s'acreditaran mitjançant la superació d'una prova objectiva, que consistirà en un màxim de 50 i un mínim de 25 preguntes amb respostes alternatives. La valoració d'aquesta prova serà de 6 punts.
  
b) Entrevista personal. S'hi valorarà i comprovarà l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament seran citats per a realitzar la prova i l'entrevista, mitjançant la convocatòria corresponent i amb la menció expressa de les puntuacions aconseguides, aquells aspirants la puntuació dels quals, sumats els mèrits amb el màxim possible de l'entrevista, arribe a un mínim de 20 punts.